חוסה לואיס בראון
קריירת משחק > נבחרת ארגנטינה

לאורך כל הקריירה הבינלאומית בנבחרת ארגנטינה, שיחק בראון תחת המאמן הראשון שלו בקבוצה בוגרת, קרלוס בילארדו, שזימן את בראון לסגל כבר לאחר משחקים ספורים שלו על הקווים. ללא כל ניסיון קודם בנבחרת, זומן בראון לסגל ארגנטינה לקראת קופה אמריקה 1983, טורניר הקופה האחרון מתוך שלושה רצופים ללא מארחת יחידה. בילארדו זימן סגל על טהרת הליגה הארגנטינאית והשתמש בשחקנים חסרי ניסיון בינלאומי (או בעלי הופעות ספורות בנבחרת), וכך ערך בראון את הופעת הבכורה שלו ב-10 באוגוסט 1983, כשעלה בהרכב במשחק הראשון של שלב הבתים, בשוויון 2–2 מול אקוודור בחוץ. לאחר שלא שותף בשני המשחקים הבאים, חזר בראון להרכב למשחק הרביעי והאחרון של שלב הבתים, משחק חוץ מול ברזיל, שהסתיים בשוויון 0–0. ארגנטינה סיימה את דרכה בתום שלב הבתים בעקבות פער שערים נחות מזה של ברזיל.
בראון, שספג פציעת מיניסקוס וקרע ברצועות במשחק ידידות מול אורוגוואי ב-1984, נעדר ממושכות מסגל הנבחרת. הוא התקשה לחזור לכושר, ובמוקדמות מונדיאל 1986, שם העפילה ארגנטינה לטורניר הגמר מראשות הבית, בראון לא שותף כלל וצמד הבלמים דניאל פסארלה ואנסו טרוסרו פתחו ביחד בכל המשחקים. בראון צורף לסגל הנבחרת לקראת טורניר הגמר במקסיקו, בהחלטה שעוררה ביקורת כלפי בילארדו, בעיקר עקב מצב הברך של הבלם שנאלץ לעבור ניקוז נוזלים תכוף מהברך הפצועה וטרם שב לכושר מלא. קפטן הנבחרת לשעבר, דניאל פסארלה הוותיק, סבל מבעיות בקיבה שאיימו להשבית אותו מטורניר הגמר, וערב משחק הפתיחה של ארגנטינה נודע שאכן פסארלה לא כשיר לשחק. רק בבוקר משחק הפתיחה הודיע בילארדו לבראון כי ייכלל בהרכב הנבחרת על חשבונו של פסארלה. בראון הפתיע ושיחק לאורך כל שבעת משחקיה של ארגנטינה בטורניר, ולא החמיץ אף דקת משחק במהלכו. ארגנטינה צלחה את שלב הבתים מהמקום הראשון עם ניצחון 3–1 על דרום קוריאה, שוויון 1–1 מול איטליה וניצחון נוסף, 2–0 על בולגריה. היכולת ההגנתית של ארגנטינה, בניצוחו של בילארדו ועם בראון כבלם פותח, התבררה כמשמעותית, כאשר עד למשחק הגמר ספגה ארגנטינה רק שער אחד נוסף בשלושה משחקים. היא הדיחה את אורוגוואי עם ניצחון 1–0 בשמינית, את אנגליה בניצחון הזכור 2–1 ברבע הגמר, ואת בלגיה עם ניצחון 2–0 בחצי הגמר. בגמר פגשה ארגנטינה את גרמניה המערבית. בדקה ה-23 כבש בראון את השער הראשון במשחק, כאשר ניצל יציאה לא טובה של הראלד שומאכר לאחר הגבהת כדור נייח של חורחה בורוצ'גה מאגף ימין, התרומם מעל דייגו מראדונה ונגח לרשת החשופה את שערו הראשון והיחיד במדי הנבחרת. זמן קצר לאחר פתיחת המחצית פגע נורברט אדר בבראון שפרק את כתפו. בראון סירב לרדת בחילוף על אף המלצת הרופאים, ובילארדו הותיר אותו על הדשא. בראון חורר את חולצתו באזור הבטן והכניס פנימה את האגודל, באלתור שנועד לקבע את הכתף ולהפחית את הכאב. עם זאת, כאשר הוא מוגבל עקב פציעה, בראון לא הצליח לסייע כשנבחרתו ספגה פעמיים ואיבדה יתרון כפול בדרך לשוויון 2–2. בדקה ה-84 כבש בורוצ'גה לזכות ארגנטינה שהמשיכה לניצחון 3–2 ולזכייה שנייה בתולדותיה בגביע העולם.
שנה לאחר הזכייה בתואר, זומן בראון על ידי בילארדו לסגל הנבחרת לקראת קופה אמריקה 1987, אותו אירחה ארגנטינה. בראון פתח במרכז ההגנה לצד אוסקר רוג'רי, והשניים שיחקו לאורך כל משחקיה של ארגנטינה בטורניר. לאחר שצלחה את צמד משחקי שלב הבתים, העפילה ארגנטינה לחצי הגמר, שם הפסידה 1–0 לאורוגוואי. גם במשחק על המקום השלישי כשלה ארגנטינה והפסידה 2–1 לקולומביה.
בראון החל את הקריירה הבינלאומית בטורניר קופה אמריקה 1983, וסיים אותה בטורניר קופה אמריקה 1989 בברזיל. הוא פתח ושיחק לכל אורך ארבעת משחקי שלב הבתים, אותו צלחה ארגנטינה מהמקום הראשון בבית. בבית הגמר ניסה בילארדו מערכי וציוותי הגנה שונים, ובראון שיחק רק במשחק הראשון של ארגנטינה בבית הגמר, הפסד 2–0 למארחת והזוכה בתואר, ברזיל, במה שהייתה להופעתו האחרונה במדי ארגנטינה. הוא לא שותף בשני משחקיה הנותרים של ארגנטינה בטורניר, אותו סיימה במקום השלישי.
בסך הכול ערך בראון 36 הופעות במדי ארגנטינה, בהן כבש שער בודד.